**MARGÓFAKT - rendhagyó irodalomórák a Margó Fesztiválon**

**alternatív oktatási nap középiskolásoknak**

A Margó Fesztivál a Magyar Irodalomtörténeti Társasággal és a Magyartanárok Egyesületével együttműködésben szakmai programot hirdet meg. A programra tanárok jelentkezését várjuk, akik diákokat (osztályok, fakultációs csoportok) jelölnek a részvételre.

Időpont: 2024. október 11., péntek, 10:00 - 13:00

Helyszín: Millenáris – Nemzeti Táncszínház

Jelentkezési határidő: 2024. október 9.

Regisztráció: [kataszeder@margofeszt.hu](mailto:kataszeder@margofeszt.hu) (tárgy: margófakt)

**A jelentkezés folyamata**

A [kataszeder@margofeszt.hu](mailto:kataszeder@margofeszt.hu) címre várjuk azoknak a magyartanároknak a jelentkezését, akik regisztrálnák diákjaikat (osztályokat, fakultációs csoportokat) a rendezvényre. A terem befogadóképessége 300 fő, a csoportokat jelentkezési sorrend szerint tudjuk fogadni, ezért javasoljuk, hogy mielőbb jelezzék részvételi szándékukat.

A jelentkezéshez, kérjük, egy “margófakt” tárgyú e-mailben küldjék el nekünk az alábbi információkat:

* iskolájuk neve
* a regisztrálni kívánt osztály(ok) évfolyama és a diákok létszáma
* a kísérő tanár(ok) neve és elérhetősége
* az alábbi felsorolt 3 alternatív tanóra közül melyeken kíván részt venni

**Program**

2023-al elindult Olvasni kell címen új olvasásnépszerűsítő és érzékenyítő projektünk. Ennek keretében indítottuk el tavaly szeptemberben a Helikon Kiadóval együttműködésben, a Kreatív Európa program támogatásával Margó Könyvek címen prózasorozatunkat olyan fiatal, európai szerzők megjelentetésével, akik írásaikban csupa aktuális, a fiatalokat kifejezetten érintő és foglalkoztató társadalmi kérdéseket feszegetnek.

A Margófakt alternatív irodalomóráin ezeket a témákat járjuk körbe és dolgozzuk fel.

10:00-10:45

**Nőtörténet, nőtörténelem**

Oltai Kata művészettörténész előadása

Vajon milyen lenne a tankönyvi történelem női perspektívából elmesélve? Milyen lehetőségeket és milyen elvárásokat fogalmaztak meg a különféle korok, rendszerek a nőkkel kapcsolatban?

11:00-11:45

**Háború és hétköznapok**

Nyilas Gergely újságíró és Huszti István fotóriporter, a Telex munkatársainak előadása

A háborúk története egyidős az emberiséggel, de a valódi arcát csak az elmúlt 100 évben ismertük meg igazán, hogy milyen az, amikor a mindennapok része lesz. Mert a háború igazából nem csupán a harcokról, az erőforrások újraelosztásáról, geopolitikai törekvésekről, a jó és a gonosz küzdelméről szól, hanem a benne élő emberekről.

12:00-12:45

**A világ gyerekszemmel**

Simon Márton költő előadása

A gyerekkor egyszeri és megismételhetetlen. Ideális esetben olyan, ami biztonságos, épít, megerősít, amire később is jó visszaemlékezni. De mi van akkor, ha nem ilyen? Ha a felnőttek világa erre nem figyel, milyen támpontokat, kapaszkodókat adhatnak a hétköznapok?

**2024. október 12. szombat**

**11:00 - 14:00 Bemutató órák tanároknak**

Az idei Margó Irodalmi Fesztivál a szokásos diákoknak szánt Margófakt előadásai mellett a diákcsoportokat kísérő tanároknak is készülünk programmal: a Margó Könyvek köteteiből válogatva olyan irodalmi szövegelemző / értelmező bemutató órákat tervezünk, amelyek anyagához a Margó honlapján később is hozzá lehet majd férni, és saját diákjaikkal is felhasználni a kortárs irodalom bemutatásakor. A bemutató órák a Magyartanárok Egyesülete és a Magyar Irodalomtörténeti Társaság együttműködésében valósulnak meg.

Az óravázlatokat és a bemutató órákat Csalami Szilvia, Proksza Ágnes és Schiller Mariann tervezte és vezeti majd diákokkal egy-egy interaktív foglalkozáson.

**A bemutatóórákon feldolgozott könyvek, témák**

[Arnaud Dudek: Légy észnél](https://konyvesmagazin.hu/kritika/francia_arnaud_dudek_legy_esznel_margo_konyvek_gazdasagi_valsag_anya_munka.html) - Csalami Szilvia órája

A francia Arnaud Dudek a legjobb elsőkönyvesek Goncourt-díjára is jelölt regénye a felnőtt lét kihívásait járja körbe, hogy mit jelent a barátság, milyen sokféle lehet a magány.

A szerző szeptemberben francia díszvendégként vett részt a Budapesti Nemzetközi Könyvfesztiválon.

[Lana Bastašić: Tejfogak](https://konyvesmagazin.hu/beleolvaso/lana_bastasic_tejfogak_utoszo_lang_orsolya_margo_konyvek.html) - Schiller Mariann órája

A Tejfogak történetei a gyerekkorról szólnak, de nem a felnőttektől megszokott nosztalgiával. A gyakran csak egy-egy hétköznapi jelenetet felvillantó novellákban a szerb-bosnyák író mesteri módon bújik a gyerekek és kiskamaszok bőrébe, hogy a nézőpontjukból ábrázolja az őket körülvevő, lelki és fizikai agresszióval teli, mérgező családi kapcsolatokkal és traumákkal átszőtt világot.

A szerző [október 11-én](https://www.margofeszt.hu/hu/fesztival/program/lana-bastasic-tejfogak-oszi-margo-2024) lesz a Margó vendége.

[Martyna Bunda: A kék macska](https://konyvesmagazin.hu/kritika/martyna_bunda_a_kek_macska_margo_konyvek_kozepkor_regeny_kasubfold.html) - Proksza Ágnes órája

Szerzetesek, eretnekek, tiltott gondolatok, vallás vs. tudomány - több évszázadot ölel át a lengyel szerző regénye, telis-tele szimbólumokkal és az élet nagy kérdéseivel tudásvágyról, gyarlóságról, hitről, természetről.

A szerző [október 12-én](https://www.margofeszt.hu/hu/fesztival/program/martyna-bunda-ridegseg-es-a-ket-macska-kettos-konyvbemutato-oszi-margo-2024) lesz a Margó vendége.